希望與榮耀之土

《**希望與榮耀之土**》係一首英國愛國歌曲。呢首歌係艾爾加喺1901年作曲，之後喺1902年由 A. C. Benson 填詞。

## 作曲

《希望與榮耀之土》 嘅曲係嚟自艾爾加嘅《威風凜凜進行曲》（Pomp and Circumstance Marches）當中嘅《D大調第一進行曲》。

英王愛德華七世喺聽完呢首曲之後，好鍾意呢首曲嘅旋律，仲同艾爾加講，應該幫呢首曲填上歌詞，令佢可以成為一首偉大嘅歌曲。當艾爾加為1902 年8月9號嘅愛德華七世加冕典禮寫《加冕頌》（Coronation Ode）嘅時候，佢搵咗詩人兼散文家 A. C. Benson 幫手填詞，而《加冕頌》嘅最後一段，佢用咗呢首進行曲嘅旋律。

副歌嘅頭五個音符同1745年嘅早期版本《天佑吾王》嘅頭兩個小節相似。 

由於國王病咗，加冕典禮被迫推遲，因此艾爾加創作咗另一首獨立嘅歌，呢首歌喺1902年6月由 Clara Butt 首次演唱。事實上，後嚟呢首歌俾佢重用返嘅部分唔多，只有最後一段嘅前七個詩節，呢幾段亦都係依家大家所熟識同埋流行嗰部分。
 希望與榮耀之土，自由之母， Land of Hope and Glory, Mother of the Free,
 吾等為汝之民，該如何傳頌？ How shall we extol thee, who are born of thee?
 使汝開拓疆域，日益廣寬，  Wider still and wider shall thy bounds be set;
 上帝成就偉業，使汝更強大， God, who made thee mighty, make thee mightier yet,
 上帝成就偉業，使汝更強大。 God, who made thee mighty, make thee mightier yet.

## 使用

### BBC夏季逍遙音樂會
夏季逍遙音樂會係喺1895年開始，每年夏天都會雲集世界級嘅音樂名人，演奏古典同新派音樂。喺1901年，艾爾加新作嘅曲《威風凜凜進行曲》（Pomp and Circumstance Marches）《D大調第一進行曲》成為被演奏嘅管弦樂作品之一（喺呢首曲填咗歌詞之前嘅一年），由亨利活（Henry Wood）指揮，佢後來回憶起「當時我無諗過呢首歌會成為我哋嘅第二國歌」。喺1905年音樂會嘅最後一場音樂會，同埋1909年舞會嘅第一場同最後一場音樂會入面，都係演奏咗《希望與榮耀之土》嘅版本，當中仲精選咗亨利活嘅英國海歌幻想曲（Fantasia on British Sea Songs）。呢兩首作品喺1916年、1917年同1918年嘅音樂會閉幕嘅時候演奏。由1927年開始， BBC 開始支持夏季逍遙音樂會，電台廣播將音樂帶俾越嚟越廣泛嘅觀眾層面。

《希望與榮耀之土》喺1928、1929、1936同1939年嘅最後一場音樂會入面出現。當時，觀眾參與節目嘅下半部分已經成為一種儀式，而由1947年開始，指揮家馬康沙俊創造咗一個嘈雜嘅「傳統」，令到《希望與榮耀之土》成為呢個音樂會嘅標準環節。

由1953年開始，音樂會嘅最後一晚嘅節目，每年都會喺電視上播出，而舞會者喺夜晚嘅高潮期間，啲人開始打扮得好狂野，又揮舞英國旗，同埋英國嘅其他國旗（英格蘭旗、蘇格蘭旗、北愛爾蘭旗、威爾斯旗、萌島旗等）。有好幾年, 《希望與榮耀之土》同其他觀眾摯愛嘅歌曲都無喺音樂會嗰度出現，結果引發新聞媒體同公眾嘅憤怒，於是恢復咗呢啲歌嘅演出。

除咗一次例外，喺2001年911事件之後嘅尾場音樂會，指揮史拉健（Leonard Slatkin）用咗一個比較嚴肅嘅節目，當中包括森姆巴伯（Samuel Barber）嘅《弦樂柔板》，雖然呢次嘅表演相當成功，不過第二年，音樂會又再回歸傳統。

喺2020年武漢肺炎大爆發期間，BBC決定唔會喺音樂會最後一晚播放《希望與榮耀之土》同埋《統治吧，不列顛尼亞！》（Rule, Britannia!） 。呢個打破傳統嘅行為引起咗一啲市民、傳媒同一啲政客嘅憤怒，包括首相約翰遜，佢指責 BBC 「對我哋嘅歷史感到尷尬」。進一步嘅報導假設，呢個決定係因為喺夏天早排嘅佐治弗萊案之後，Black Lives Matter 運動重現，認為呢個運動嘅支持者可能會指責呢啲歌曲讚美殖民主義同奴隸制。 BBC 後來撤銷咗呢個決定，聲稱原本嘅舉動係因為武漢肺炎大爆發武漢肺炎嘅社交距離措施，佢哋因應市民嘅訴求，依家呢兩首歌都會唱。最終，呢兩首歌都係喺一個減少咗合唱團人數同管弦樂師人數之下演出。

### 體育比賽

#### 欖球
喺國際欖球聯賽入面，英格蘭經常唱《希望與榮耀之土》作為「國歌」。雖然佢哋嘅國歌喺2007年之後改咗做《天佑吾王》，但係球隊仍然會按傳統，用《希望與榮耀之土》作為佢哋嘅出場主題曲。

#### 足球
和夫咸頓流浪者足球會（Wolverhampton Wanderers Football Club）嘅支持者（艾爾加都係支持者）會唱呢首歌嘅流浪版，歌詞改咗做「我哋會追隨流浪隊，穿越陸地、海同水」（We will follow the Wanderers over land, sea, and water）。打比郡足球會同車路士足球會嘅支持者都會唱「我哋跟住打比 /車路士，經過陸與海（同李斯特城）」（We all follow Derby/Chelsea, over land and sea (and Leicester)），不過最早唱呢首歌嘅係阿仙奴嘅支持者：「我哋都追隨阿仙奴，跨越陸與海，（同埋李斯特城！）我哋都追隨阿仙奴，走向勝利！」（We all follow the Arsenal, Over land and sea, (and Leicester!) We all follow the Arsenal, Onto victory! ）。喺威爾斯，艾伯里斯特夫足球會（Aberystwyth Town F.C.）嘅支持者會唱呢首歌嘅艾伯里斯特版本，「我哋都追隨艾伯，穿越陸與海，同埋賓高，我哋都追隨艾伯，走向勝利」。列斯聯足球會嘅支持者唱呢首歌嘅列斯聯版本：「希望與榮耀之土，約克郡將會自由，我哋都追隨列斯聯，走向勝利」。喺倫敦，托定咸熱刺（Tottenham Hotspur）嘅支持者會唱「我哋憎諾定咸森林，我哋憎阿仙奴，但我哋愛托定咸。」（We hate Nottingham Forest. We hate Arsenal, too. We hate Manchester United, but Tottenham we love you.）。
#### 英聯邦運動會
「希望與榮耀之土」係英格蘭隊喺英聯邦運動會嘅凱歌，直至2010年，當時嘅公眾民調之後，改成「耶路撒冷」。

### 提議嘅英格蘭國歌
英國目前無核准版本嘅國歌 ，不過多數情況下會用《天佑吾王》（God Save the King），有人呼籲要改。英國廣播公司喺2006年嘅調查指出，55 % 嘅英國市民寧願將「希望與榮耀之土」改做國歌 。

### 電影同電視
1941年，Jeanette MacDonald 喺美高梅電影《嫣然一笑》嗰度唱《希望與榮耀之土》

寇比力克喺1971年嘅電影《發條橙》用咗艾爾加嘅版本，喺艾力士嘅故事嗰度，預告內政部長嚟緊。

呢首歌啟發咗John Boorman喺1987年嘅同名電影，呢套電影透過一個十歲嘅男仔嘅角度去睇第二次世界大戰。

喺1997年，工黨播咗一個5分鐘嘅電視廣播，批評保守黨同馬卓安做首相嘅處事方式。呢首歌嘅內容全部都係諷刺嘅執政問題https://www.youtube.com/watch?v=bpMPqDaTAPs 。

呢首歌亦都用咗喺2012年嘅日本電影《小小指揮家》（）入面。佢嘅場景設定喺石川縣志賀町嘅一條小漁村，村民最鍾意嘅娛樂就係聽當地嘅業餘管弦樂團演奏音樂。當指揮意外去世嗰陣，鎮民請咗個男指揮嘅孫女，佢係一個有指揮天賦嘅高中生。呢首歌係整部電影入面播咗三次。

喺英國長壽電視喜劇《好嘢》（The Goodies）入面，有個重複嘅笑話，喜劇演員添布祿泰萊（Tim Brooke-Taylor）每次發表愛國、勵志嘅演講嗰陣都會播《希望與光輝之地》。

喺《皇家特工：間諜密令》入面，梅林入侵華倫天嘅大腦晶片控制系統，啟動植入晶片嘅自爆裝置，隨住《希望與榮耀之土》嘅曲調，嗰啲植入咗晶片嘅守衛、陰謀者、政商名流，都因為個頭爆炸咗而死。

喺1982年歐洲歌唱大賽，各國嘅「明信片」以屏幕嘅形式，展示嗰個國家嘅國旗、國歌，作為主辦國嘅英國，佢嘅「明信片」嘅歌係《希望與榮耀之土》，而唔係《天佑女皇》。

### 畢業典禮（美國、加拿大同菲律賓）

喺美國、加拿大同菲律賓，呢首歌嘅器樂版本傳統上同高中、大學嘅畢業典禮有關。佢係喺儀式開始（進場）或者儀式結束（退場）嘅時候演奏，通常只會唱呢首歌嘅合唱部分，省略咗其他內容。喺較大、比較多人嘅學校，喺儀式嘅期間，呢首歌（或者合唱部分）會重複播放，直到啲畢業生遊行或者步行完咗。
## 另請睇

* 《統治吧，不列顛尼亞！ 》（Rule,_Britannia!），係一首愛國嘅英國國歌，歌詞嚟自占士譚臣（James Thomson）同名嘅詩，由湯瑪士阿恩（Thomas Arne）喺1740年作曲。
* 《耶路撒冷》（Jerusalem），又叫做《是否遠古之足印》（ And did those feet in ancient time）一首愛國英文聖詩
* 《祖國，我向你立誓》（I Vow to Thee, My Country），係一首著名嘅英國愛國歌曲，地位僅次於國歌。

## 參考